《德裕久不见过赋此诗邀之》
宋代·周孚

顷年来卜西里居，知与吾子同枌榆。赵郎过我问信初，袖中售子所著书。

短笺小字纷蚍蜉，我初读之意魁梧。闻若不识深愧渠，惊风翩翩下履凫。

握手正自山泽癯，短人虽短才则殊。囊中锥见难须臾，如君精悍谁能如。

反以一饭先老夫，穷年翰墨同染濡。当时此约何可渝，岁月忽忽霜生须。

空房肺疾愁相如，跫然叩户今则疏。斯文缀缉谁助余，颠沛望子一臂扶。

前村雨足瓜芋区，向日敝庐新粪除。祝子来过勿踌躇，堆床败简翻蠹鱼，共倒浊酒羹瓠壶。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。